Document ID: 32007R1245

KOMMISSIONENS FORORDNING (EF) Nr. 1245/2007
af 24. oktober 2007
om ændring af bilag I til forordning (EF) nr. 2075/2005 for så vidt angår anvendelse af flydende pepsin til påvisning af trikiner i kød
(EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Europa-Parlamentets og Rådets forordning (EF) nr. 854/2004 af 29. april 2004 om særlige bestemmelser for tilrettelæggelsen af den offentlige kontrol af animalske produkter til konsum (1), særlig artikel 18, stk. 9 og 10, og
ud fra følgende betragtninger:
(1)
Ved Kommissionens forordning (EF) nr. 2075/2005 af 5. december 2005 om særlige bestemmelser om offentlig kontrol af trikiner i kød (2) er der foreskrevet metoder til påvisning af trikiner i prøver fra slagtekroppe. I henhold til den referencemetode, der er fastsat i bilag I til nævnte forordning, skal prøven tilsættes 10 ± 0,2 g pepsin med henblik på påvisning af trikinlarver i kødprøver.
(2)
Der er offentliggjort rapporter (3), der viser, at pepsinpulver kan give allergiske reaktioner hos visse følsomme personer.
(3)
Undersøgelser foretaget af EF-referencelaboratoriet for parasitter har vist, at følsomheden ved referencemetoden til påvisning af trikiner ikke er anderledes, når der anvendes flydende pepsin ifølge fabrikantens specifikationer i stedet for pepsin i pulverform. Et sådant alternativ bør derfor kunne anvendes til såvel referencemetoden som til den ligestillede metode til påvisning af trikiner i kød.
(4)
Forordning (EF) nr. 2075/2005 bør derfor ændres i overensstemmelse hermed.
(5)
Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed -
UDSTEDT FØLGENDE FORORDNING:
Artikel 1
I bilag I til forordning (EF) nr. 2075/2005 foretages følgende ændringer:
1)
Kapitel I ændres således:
a)
Punkt 1, litra p), affattes således:
»p)
Pepsin, styrke 1:10 000 NF (U.S. National Formulary) svarende til 1:12 500 BP (British Pharmacopoeia) og til 2 000 FIP (Fédération Internationale de pharmacie) eller stabiliseret flydende pepsin med mindst 660 enheder/ml (den europæiske farmakopé).«
b)
Punkt 3.I, litra b), affattes således:
»b)
Der tilsættes 10 ± 0,2 g pepsin eller 30 ± 0,5 ml flydende pepsin.«
2)
Kapitel II ændres således:
a)
Punkt A.1, litra q), affattes således:
»q)
Pepsin, styrke 1:10 000 NF (U.S. National Formulary) svarende til 1:12 500 BP (British Pharmacopoeia) og til 2 000 FIP (Fédération Internationale de pharmacie) eller stabiliseret flydende pepsin med mindst 660 enheder/ml (den europæiske farmakopé).«
b)
Punkt A.3.II, litra a), nr. v), affattes således:
»v)
Der tilsættes til sidst 6 g pepsin eller 18 ml flydende pepsin. Denne rækkefølge skal nøje overholdes for at undgå nedbrydning af pepsinet.«
c)
Punkt C.3.I, litra h), affattes således:
»h)
Til sidst tilsættes 7 g pepsin eller 21 ml flydende pepsin. Denne rækkefølge skal nøje overholdes for at undgå nedbrydning af pepsinet.«
Artikel 2
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 24. oktober 2007.

Labels: 7
0
17